**Zrekonštruovaný zmodernizovaný a sprevádzkovaný areál Materskej školy v Petroviciach.**

Budova Materskej školy v obci Petrovice pri Bytči sa nachádza na priestrannom členitom pozemku v centre obce. V svahovitej časti sa nachádzali zastaralé, bezpečnostne nevyhovujúce detské herné prvky. Rovinatý pozemok, ktorý je situovaný pod budovou MŠ prešiel výkopovými prácami pri budovaní verejnej kanalizácie a nebol nijako využitý.

Združenie rodičov detí navštevujúcich MŠ (ďalej ZRMŠ) vďaka podpore projektu z programu Spojme sa pre dobrú vec Nadácie Orange začalo v júli 2016 začiatok realizácie obnovy a rozšírenia celého areálu. Cieľom bolo vystavať nový areál MŠ, ktorý by sa tešil nielen záujmu škôlkarov ale aj širokej verejnosti a tímovej práce miestnych komunitných skupín v prospech verejného záujmu renovácie nevyužiteľných priestranstiev. To sa aj podarilo. ZRMŠ oslovilo ľudí, skupiny a organizácie obce, všetci z nich prejavili ochotu pomôcť a vynaložili dostatočné úsilie k splneniu zámeru.

Predstavovanie celého zámeru začalo benefičným koncertom miestnej country skupiny, ktorá takýmto spôsobom podporila aktivitu ZRMŠ a jeho výťažok bol použitý na dofinancovanie vybraných zón projektu.

Úvodná realizácia prípravy exteriérových prác sa vykonala v mesiaci júl. Prevádzkoví zamestnanci obce Petrovice zabezpečili odstránenie starých nevyhovujúcich detských herných prvkov, obnovili náter niektorých pôvodných a vykonali opravu časti oplotenia areálu MŠ. Okolie betónovej obruby detského pieskoviska bolo rozšírené a pripravil sa základ pre stavbu obdĺžnikového dreveného pódia. Samotné pódium bolo obohatené veľkoplošnou kresliarskou tabuľou, umiestnenou na jej okraji. Týmto spôsobom sa vyriešila potreba detskej exteriérovej kresliarne, ktorá sa tak stala vhodným miestom nielen na maľby detí ale aj výuku s ukážkami na tabuli.

Pôvodné zatrávnené priestory v rovinatej časti areálu poskytovali vhodné priestranstvo na oddychovo – relaxačnú časť s lavičkami a smetným košom. Lavičky boli umiestnené v okolí dominantnej jablone a slúžiť budú na príjemné posedenie a oddych v obnovenom areáli.

Realizácia hlavnej detskej hernej časti prebiehala v mesiaci august. Na výkopových prácach sa zúčastnili aj členovia dobrovoľného hasičského zboru Petrovice. Spolu pripravovali terén k osadeniu herných prvkov, vŕtali, vyhlbovali do zeme miesto určené k betónovaniu a odstraňovali prebytočnú zeminu. V tomto období došlo ku ďalšej oprave oplotenia. Samotná stavba jednotlivých prvkov (trojhrazda, preklápacia hojdačka, kolotoč, veža so šmýkačkou a pieskovisko) bola v réžií dodávateľa detských herných prvkov – Intersystem EU s.r.o., niektorých členov futbalového klubu Petrovice ale predovšetkým rodičov detí navštevujúcich MŠ. Otcovia detí a muži boli nápomocní pri miešaní betónu, jeho rozvoze, pri úprave a zasypávaní bezpečnostnej plochy pod prvky. Časť rodičov brúsila starý náter oplotenia, dorastenky DHZ a matky detí spolu s pani učiteľkou MŠ a pani riaditeľkou ZŠ natierali plot pestrofarebným náterom. O dobré jedlo – guláš sa postarala stará mama dievčatka z MŠ a o pitný režim majiteľka blízkych potravín.

V septembri prišla na rad premena pôvodného asfaltového koberca na detské herné pole, za ktoré vďačíme šikovnému otcovi detí, ktoré už navštevujú ZŠ a jeho rodine.

Vybudovaním plne funkčného bezpečného detského ihriska sa podarilo obnoviť nevyužitý priestor na zabezpečenie pohybu detí, formovaniu ich športových návykov. Rodiny s deťmi našli v oddychovej zóne miesto na trávenie voľného času. Miniamfiteáter sa stal dejiskom rôznych zaujímavých vzdelávacích aktivít a budúcich kultúrno -spoločenských udalostí.

Komplex pozostávajúci z oddychovej, hernej, športovej, kultúrno – spoločenskej voľnočasovej zóny je určený viacerým komunitám pre pobyt vonku a zároveň spĺňa bezpečnostné, udržiavateľné, ekologické ale aj estetické parametre.